Senin, April 28
Imbauan
Baa mangko rancak juo nan di urang pado nan punyo awak??!!
Kapatang-kapatangko awak alah mampaotakan pakaro namo urang awak. Banyak namo-namo nan dipagunoan urang awak nan ka-barat-barat-an, atau iyo bana namo urang barat, walaupun nampak bana pulo di awak nan bahaso namoko indak bapangaruah bagai ka kayakinan urang awak doh.
Kini awak aliah saketek kaji, yoitu pakaro imbau-an atau panggilan. Di generasi awak kini, nan baumua 40 taunan plus mungkin indak ado nan indak panah diimbau ‘oom’ kalau nan laki-laki, atau ‘tante’ kalau nan padusi. ‘Oom’ jo ‘tante’ ko nan barasa dari bahaso Bulando jauah labiah tapakai dari pado bahaso awak nan sabanano jauah labiah langkok. Panggilan untuak urang nan biaso diimbau caro kini jo ‘oom’ atau ‘tante’ ko banyak bana variasino di bahaso awak dan manunjuak-an pulo posisi urang tu masiang-masiang. Cubolah awak caliak.
Dunsanak apak awak nan laki-laki biasono diimbau pulo jo panggilan ‘pak’ (apak). Nan labiah tuo dari apak awak bana diimbau ‘pak tuo’. Kalau nan ketek pado apak awak diimbau ‘pak etek’. Kalau apak awak banyak badunsanak laki-laki, misalno limo urang laki-laki, apak awak nan nomor tigo atau nan paliang tangah, mako panggilan tadi biasono manjadi ‘pak tuo’ untuak dunsanak baliau nan paliang tuo, sudah itu ‘pak tangah’, sudah itu ‘pak etek’ untuak adiak nan dibawah baliau bana, sarato ‘pak uncu’ untuak adiak baliau nan paliang ketek.
Untuak dunsanak amak awak nan laki-laki ampia sarupo itu pulo, hanyo diimbau jo mamak atau ‘mak’. Biasono mamak awak nan paliang tuo (dunsanak laki-laki amak awak nan paliang tuo) indak di imbau ‘mak tuo’ tapi ‘mak gadang’. Sudah itu baru ado pulo ‘mak tangah’ , ‘mak etek’ sarato ‘mak uncu’.
Untuak dunsanak padusi dari apak atau amak awak biasono dipakai imbauan nan sarupo sajo, ‘mak tuo’ kalau nan labiah tuo dari amak atau apak awak, mak tangah (mak ngah), sudah itu ‘etek’ untuak nan labiah mudo, dan tarakhir ‘uncu’ untuak adiak baliau nan paliang ketek.
Binyi mamak biasono diimbau ‘mintuo’. Suami ‘mak tuo’ di imbau ‘pak tuo’, suami ‘etek’ diimbau ‘pak etek’. Disiko biasono ukuran umua indak salalu tapakai sabagai pambandiang. Walaupun nan diimbautu labiah mudo dari amak awak, tapi dek baliau binyi ‘pak tuo’ awak mako awak imbau juo ‘mak tuo’.
Itu panggilan ka ateh, ka generasi urang tuo awak. Kalau panggilan ka nan sa generasi tapi nan labiah tuo, nan laki-laki biasono diimbau uda, atau udo, atau tuan, atau uwan, atau ambo, atau ajo. Ado juo panggilan kakak walaupun agak jarang. Ka nan padusi panggilan nan umum adolah uni, atau uniang atau kak (kakak). Panggilan ka nan labiah tuo sarupoko ba bedo di ciek tampek jo tampek lain. Uda jo uni biasono labiah ’universal’ di masyarakaik Minang. Uwan, ajo, ambo, udo, uniang labiah ’lokal’ saumpamo ajo biasono di Piaman, uwan di daerah ’pek ten’ Payokumbuah.
Ado pulo panggilan nan agak unik. Dek saisuak urang badunsanak banyak, dek inyiak-inyiak awak banyak binyi baliau, sainggo ado anak dari dunsanak nan paliang tuo labiah tuo umuano dari anak nan paliang mudo. Baa jano maimbau anak kakak no nan paliang tuo tu, nan umuano labiah tuo pulo dari no? Panggilanno biasono ’anak gadang’ atau disingkek ’nak dang’. Samantaro si anak gadang, tatap maimbau etek atau mak etek ka adiak dari amakno nan paliang ketek ko.
Dek bakarik kirabaik alah balego-lego, ado nan kawin jo tingkatan etekno atau tingkatan mamakno. Sabalun jadi suami istri, di dalam lingkaran ka karabatan, si calon suami sapatuikno ba etek ka calon binyino. Atau si calon istri patuikno maimbau pak etek ka calon suamino. Sasudah mareka resmi manjadi pasangan suami istri, karik kirabaik nan lain tatap juo jo panggilan asli sarupo samulo. Mako acok tadanga urang maimbau ’uda’ ka surang laki-laki tapi ba’etek’ ka binyino. Atau maimbau ’pak etek’ ka nan laki-laki tapi ba’uni’ ka binyino. Nan labiah heboh pulo katiko pasanganko baranak. Anak-anak ko maimbau ’mamak’ dek iyo ka jalan adiak laki-laki dari amakno, tapi urang nan samo samustino diimbau uda dek sakaligus ka jalan kamanakan dari apakno. Mako jalan kompromi kasudahanno diimbaulah ’mak tuan’. Aratino ’mamak’ iyo, ’tuan’ pun iyo.
Panggilan atau imbauan nan banyak macam no di nagari awakko labiah kayo dari pado di urang Jawa. Di sinan baiak dunsanak dari apak ataupun dari amak samo-samo diimbau sajo ‘pak de’ kalau nan labiah tuo dari apak atau amak awak, atau ‘pak lik’ kalau nan labiah mudo. Tapi itulah, panggilan nan sarupo itu alah samakin ditinggaan urang pulo. Kini ka ateh - ka bawah, ka suok - ka kida alah baimbau ‘oom jo tante’ sain lai.
Tidak ada komentar:
Langganan: Posting Komentar (Atom)
ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn ind_Latn